b"\n_START_ARTICLE_\nR\xc3\xa0tio de tresoreria\n_START_PARAGRAPH_\nLa R\xc3\xa0tio de Tresoreria (acr\xc3\xb2nim: Rt; en angl\xc3\xa8s: Acid test Ratio) \xc3\xa9s una r\xc3\xa0tio financera que intenta mesurar si una empresa disposa de suficients actius a curt termini (excloses les exist\xc3\xa8ncies) per a cobrir els seus deutes a curt termini. Aquesta r\xc3\xa0tio s'utilitza per estimar la liquiditat d'una empresa, \xc3\xa9s a dir, si disposa de prou actius l\xc3\xadquids per pagar els seus deutes a curt termini. \xc3\x89s una r\xc3\xa0tio similar per\xc3\xb2 m\xc3\xa9s exigent que la r\xc3\xa0tio de fons de maniobra, perqu\xc3\xa8 intenta detectar un risc que el fons de maniobra no pot copsar, \xc3\xa9s a dir, si l'empresa podria pagar els seus deutes a curt termini en el cas extrem que els seus creditors volguessin cobrar immediatament, i a m\xc3\xa9s no pogu\xc3\xa9s vendre cap ni un producte de les seves exist\xc3\xa8ncies. En una an\xc3\xa0lisi relacional, si el fons de maniobra \xc3\xa9s molt m\xc3\xa9s gran que la r\xc3\xa0tio de tresoreria, ens trobar\xc3\xadem davant d'una empresa on els actius corrents s\xc3\xb3n majorit\xc3\xa0riament exist\xc3\xa8ncies, tret caracter\xc3\xadstic dels negocis dedicats a la venda minorista. En resum, la r\xc3\xa0tio de tresoreria ens mostra una imatge molt precisa de quina \xc3\xa9s la liquiditat d'una empresa."